**Labdaros ir paramos fondo „Gyvenimo vartai“**

**ĮSTATAI**

**I. Bendrosios nuostatos**

1. **Labdaros ir paramos fondas „gyvenimo vartai“** (toliau – Fondas) yra ribotos civilinės atsakomybės viešasis juridinis asmuo, kuris savo veikloje vadovaujasi Lietuvos Respublikos civiliniu kodeksu (toliau – Civilinis kodeksas), Lietuvos Respublikos labdaros ir paramos fondų įstatymu (toliau – Labdaros ir paramos fondų įstatymas), Lietuvos Respublikos labdaros ir paramos įstatymu (toliau – Labdaros ir paramos įstatymas), kitais Lietuvos Respublikos teisės aktais ir šiais įstatais.

2. Fondo teisinė forma – labdaros ir paramos fondas.

3. Fondo veiklos laikotarpis – neribotas.

4. Fondo finansiniai metai – sausio 1 d. – gruodzio 31 d.

**II. Fondo veiklos tikslai**

5.Fondo veiklos tikslai:

5.1. teikti labdarą bei paramą Lietuvos benamiams, vargšams, našlaičiams ir socialiai remtiniems žmonėms, organizuoti jos rinkimą;

5.2. teikti psichologinę bei socialinę pagalbą socialinės rizikos šeimoms, rizikos faktoriaus asmenims (priklausomiems, turintiems socialinių-psichologinių problemų, atliekantiems ir atlikusiems bausmę žmonėms, benamiams), siekiant identifikuoti ir spręsti jų problemas, trukdančias tapti visaverčiais visuomenės nariais;

5.3. teikti institucinę socialinę globą (trumpalaikę) socialinės rizikos suaugusiems asmenims;

5.4. siekti socialinėje atskirtyje esančių asmenų (priklausomų, turinčių socialinių-psichologinių problemų, turinčių neįgalumą, ilgalaikių bedarbių, senyvo amžiaus asmenų, atliekančių ir atlikusių bausmę žmonių, benamių) įdarbinimo, jų darbinių ir socialinių įgūdžių lavinimo ir socialinės integracijos;

5.5. informuoti visuomenę apie narkotikų, alkoholio, kitų priklausomybių žalą, naudojantis masinės informacijos priemonėmis, rengti seminarus, informacinius renginius su veikla susijusiais tikslais, skatinti sveiką gyvenimo būdą;

5.6. vykdyti įvairių priklausomybių prevenciją vaikų ir jaunimo tarpe;

5.6. vystyti socialinio verslo projektus, kitą ūkinę komercinę veiklą, siekiant pritraukti lėšas fondo veiklai vykdyti;

5.7. bendradarbiauti su panašiomis organizacijomis Lietuvoje ir užsienyje.

**III. FONDO DALININKŲ TEISĖS IR PAREIGOS**

6. Fondo dalininkų teisės nesiskiria nuo nurodytų Labdaros ir paramos fondų įstatyme.

7. Fondo dalininkų pareigos:

7.1. laikytis šių įstatų;

7.2. vykdyti įsipareigojimus Fondui;

7.3. vykdyti visuotinio dalininkų susirinkimo, valdymo organo (organų) sprendimus.

**IV. DALININKŲ IŠSTOJIMO (PAŠALINIMO) IR DALININKO TEISIŲ SUTEIKIMO PARAMOS TEIKĖJAMS TVARKA**

8. Fondo dalininkai gali bet kuriuo metu išstoti iš Fondo, apie tai prieš 15 dienų raštu pranešę vadovui.

9. Fondo dalininkai, nevykdę įsipareigojimų, gali būti pašalinti iš Fondo dalininkų. Sprendimą dėl dalininko pašalinimo priima visuotinis dalininkų susirinkimas šių įstatų nustatyta tvarka.

10. Fondo paramos teikėjams, įsipareigojantiems skirti Fondui lėšų ar teikti Fondui paslaugas, gali būti suteiktos Fondo dalininko teisės. Sprendimą dėl dalininko teisių suteikimo paramos teikėjui priima visuotinis dalininkų susirinkimas šių įstatų nustatyta tvarka.

11. Jeigu dalininkas yra vienas asmuo, jis gali atsisakyti dalininko statuso ir dalininko teises perleisti paramos teikėjui (teikėjams). Toks dalininko atsisakymas būti dalininku ir dalininko statuso suteikimas paramos teikėjui (teikėjams) įforminamas rašytine forma.

**V. fondo organai**

12.Fondo organai:

12.1. visuotinis dalininkų susirinkimas;

12.2. vienasmenis Fondo valdymo organas – vadovas;

12.3. revizorius.

13. Visuotinio dalininkų susirinkimo ir vadovo kompetencija nesiskiria nuo nurodytų Civilinio kodekso 2.82 straipsnyje ir Labdaros ir paramos fondų įstatyme.

14. Visuotiniame dalininkų susirinkime vienas dalininkas turi vieną balsą.

15. Visuotinį dalininkų susirinkimą šaukia vadovas. Apie šaukiamą visuotinį dalininkų susirinkimą vadovas ne vėliau kaip prieš 20 dienų iki susirinkimo dienos praneša kiekvienam dalininkui įstatų 35 punkte nustatyta tvarka. Visuotinis dalininkų susirinkimas gali būti šaukiamas nesilaikant šio termino, jei su tuo raštu sutinka visi dalininkai.

16. Visuotinis dalininkų susirinkimas gali priimti sprendimus, kai jame dalyvauja daugiau kaip 1/2 balsų visuotiniame dalininkų susirinkime turinčių Fondo dalininkų. Jeigu visuotiniame dalininkų susirinkime nėra kvorumo, ne anksčiau kaip po 5 dienų ir ne vėliau kaip po 21 dienos nuo neįvykusio visuotinio dalininkų susirinkimo dienos šaukiamas pakartotinis dalininkų susirinkimas, kuris turi teisę priimti sprendimus neįvykusio visuotinio dalininkų susirinkimo darbotvarkės klausimais, nepaisydamas jame dalyvaujančių dalininkų skaičiaus.

17. Visuotinio dalininkų susirinkimo (pakartotinio dalininkų susirinkimo) sprendimas laikomas priimtu, kai už jį gauta daugiau balsavimo metu dalyvaujančių fondo dalininkų balsų „už“ negu „prieš“ (asmenys, kurie balsuodami susilaiko, neskaičiuojami, tai yra jie laikomi balsuojant nedalyvavusiais asmenimis). Sprendimams priimti reikia ne mažiau kaip 2/3 susirinkime dalyvaujančių Fondo dalininkų balsų, kai:

17.1. keičiami Fondo įstatai;

17.2. priimamas sprendimas dėl Fondo pertvarkymo ir pabaigos (reorganizavimo ar likvidavimo);

17.3. priimamas sprendimas dėl tapimo ribotos atsakomybės juridinio asmens dalyviu.

18. Eilinis visuotinis dalininkų susirinkimas turi įvykti kasmet per 2 mėnesius, bet ne vėliau kaip per 4 mėnesius nuo finansinių metų pabaigos. Jei šių įstatų nustatytais terminais vadovas eilinio visuotinio dalininkų susirinkimo nesušaukia, jį šaukia vienas is dalininkų.

19. Neeilinį visuotinį dalininkų susirinkimą gali inicijuoti ir organizuoti iniciatyvinė grupė, sudaryta ne mažiau kaip iš 1/2 dalininkų, ar vadovas.

20. Jeigu Fondo dalininkas yra vienas asmuo, jo rašytiniai sprendimai prilyginami visuotinio dalininkų susirinkimo sprendimams.

21. Vadovą renka ir atšaukia, nustato jo atlyginimą, tvirtina pareiginius nuostatus visuotinis dalininkų susirinkimas.

**VI. FONDO PAJAMŲ ŠALTINIAI, LĖŠŲ, PAJAMŲ IR TURTO NAUDOJIMO TVARKA**

22. Fondui nuosavybės teise gali priklausyti turtas, reikalingas šiuose įstatuose nustatytiems veiklos tikslams įgyvendinti. Fondo turtas yra atskirtas nuo dalininkų turto.

23. Fondo pajamų šaltiniai:

23.1. dalininkų (steigėjų) įnašai ir kitu būdu skiriamos lėšos ir turtas;

23.2. Fondo rėmėjų dovanotos lėšos ir turtas;

23.3. testamentu Fondui paliktas turtas;

23.4. parama, gauta Labdaros ir paramos įstatymo nustatyta tvarka;

23.5. kredito įstaigų palūkanos, mokamos už jose laikomas Fondo lėšas;

23.6. Fondui priklausančių įmonių ir įmonių, kurių dalininku yra Fondas, pelnas;

23.7. lėšos ir turtas, skiriami tiksliniams projektams ir programoms iš analogiškų fondų, programų ir projektų;

23.8. kitos teisėtai įgytos lėšos ir turtas.

24. Fondo lėšos ir pajamos naudojamos Fondo veiklos tikslams įgyvendinti.

25. Fondas pinigus, gautus kaip paramą, taip pat kitus negrąžintinai gautus pinigus privalo laikyti atskiroje sąskaitoje, taip pat sudaryti išlaidų sąmatą, jeigu tai numatyta teisės aktuose arba pinigus davęs paramos teikėjas to reikalauja.

26. Fondas atsisako priimti iš paramos teikėjo lėšas ar turtą, jeigu tuo naudodamasis paramos teikėjas gali daryti įtaką fondo veiklai savo ar kitų asmenų naudai.

27. Laikantis Vyriausybės nustatytos tvarkos, Fondo administravimo išlaidoms padengti per vienus metus gali būti panaudojama ne daugiau kaip 20 procentų per tuos metus gautų Fondo pajamų.

28. Fondo lėšos kaupiamos ir saugomos bankuose ar kitose kredito įstaigose.

**VII. Fondo LĖŠŲ IR PAJAMŲ NAUDOJIMO BEI fondo vidaus KONTROLĖS TVARKA**

29. Vadovas per 2 mėnesius nuo finansinių metų pabaigos, bet ne vėliau kaip per 4 mėnesius, turi parengti ir pateikti eiliniam visuotiniam dalininkų susirinkimui praėjusių finansinių metų Fondo metinį pranešimą ir metinių finansinių ataskaitų rinkinį. Kartu su Fondo metinių finansinių ataskaitų rinkiniu pateikiama auditoriaus išvada, jeigu auditas atliktas arba turi būti atliktas pagal įstatymus.

30. Fondas privalo įstatymuose nustatytu periodiškumu atlikti auditą. Fondo auditas atliekamas, kai visuotinis dalininkų susirinkimas priima sprendimą atlikti auditą ir išrenka audito įmonę ar atestuotą auditorių. Auditas atliekamas vadovaujantis profesinės etikos principais, įstatymų ir kitų teisės aktų, tarptautinių audito standartų reikalavimais.

31. Vadovas privalo pateikti auditoriui jo reikalaujamus dokumentus ir (ar) jų kopijas auditui atlikti ir turi sudaryti sąlygas auditoriui naudotis visa sukaupta informacija.

32. Apmokėjimo už audito paslaugas sąlygas nustato visuotinis dalininkų susirinkimas.

33. Fondo vidaus kontrolę vykdo visuotinio dalininkų susirinkimo 2 metų laikotarpiui išrinktas revizorius.

**VIII. filialų ir atstovybių steigimO IR jų veiklos nutraukimo tvarka**

34. Sprendimus steigti Fondo filialus ir atstovybes, nutraukti jų veiklą priima, taip pat filialų ir atstovybių nuostatus tvirtina dalininkų susirinkimas.

**IX. dokumentų ir kitos informacijos apie fondo veiklą pateikimo dalininkams tvarka**

35. Fondo organų sprendimai ir pranešimai, kita reikalinga informacija išsiunčiama Fondo dalininkams elektroniniu paštu arba paštu. Su visa informacija Fondo dalininkai gali susipažinti Fondo buveinėje.

36. Dokumentų ir kitos informacijos apie Fondo veiklą pateikimo dalininkams tvarką tvirtinavisuotinis dalininkų susirinkimas.

**X. pranešimų ir skelbimų paskelbimo tvarka**

37. Kai Fondo pranešimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.

**XI. fondo įstatų keitimo tvarka**

38. Fondo įstatų keitimo tvarka nesiskiria nuo nurodytosios Labdaros ir paramos fondų įstatyme.

**XII. FONDO BUVEINĖS KEITIMO TVARKA**

39. Fondo buveinė keičiama visuotinio dalininkų susirinkimo sprendimu.

**XIII. FONDO REORGANIZAVIMO IR LIKVIDAVIMO TVARKA**

40. Fondas reorganizuojamas ir likviduojamas Civilinio kodekso ir Labdaros ir paramos fondų įstatymo nustatyta tvarka.

Įstatai pasirašyti 3 (trimis) vienodą juridinę galią turinčiais (-ių) egzemplioriais.

|  |  |  |  |
| --- | --- | --- | --- |
| *Steigėjas*  *(steigėjas)* | *\_\_\_\_\_\_\_\_\_*  *(parašas)* | *Giedrius Žukas*  *(vardas, pavardė)* | *2017.03.17*  *(data)* |